**МОНГОЛ УЛСЫН ИХ ХУРЛЫН**

**2019 ОНЫ ХАВРЫН ЭЭЛЖИТ ЧУУЛГАНЫ**

**ӨРГӨДЛИЙН БАЙНГЫН ХОРООНЫ 7 ДУГААР САРЫН 02-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| ***1*** | ***Хуралдааны товч тэмдэглэл*** | 1-3 |
| ***2*** | ***Дэлгэрэнгүй тэмдэглэл*** | 3-7 |
| ***1.* Монгол Улсын Үндсэн хуульд оруулах нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төсөл** */Улсын Их Хурлын гишүүн Д.Лүндээжанцан нарын 62 гишүүн 2019.06.06-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтээ Төрийн байгуулалтын байнгын хороонд хүргүүлнэ/* | 3-7 |

**Монгол Улсын Их Хурлын 2019** **оны хаврын ээлжит чуулганы**

**Өргөдлийн байнгын хорооны 7 дугаар сарын 02-ны** **өдөр**

**/Мягмар** **гараг/-ийн хуралдааны товч тэмдэглэл**

 Өргөдлийн байнгын хорооны дарга М.Оюунчимэг ирц, хэлэлцэх асуудлыг танилцуулж, хуралдааныг даргалав.

 Хуралдаанд ирвэл зохих 16 гишүүнээс 9 гишүүн ирж, 56.2 хувийн ирцтэйгээр хуралдаан 18 цаг 05 минутад Төрийн ордны “Жанжин Д.Сүхбаатар” танхимд эхлэв.

 *Чөлөөтэй: Г.Занданшатар, Ш.Раднаасэд;*

 *Эмнэлгийн чөлөөтэй: Ц.Гарамжав;*

 *Тасалсан: Д.Дамба-Очир, Д.Мурат, Б.Пүрэвдорж, Г.Солтан.*

 ***Нэг. Монгол Улсын Үндсэн хуульд оруулах нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төсөл*** /*Хоёр дахь хэлэлцүүлэг, санал, дүгнэлтээ Төрийн байгуулалтын байнгын хороонд хүргүүлнэ*/

 Хэлэлцэж буй асуудалтай холбогдуулан Монгол Улсын гавьяат хуульч Н.Лувсанжав, Ардын Их Хурлын депутат, Улсын Бага Хурлын гишүүн асан Р.Хатанбаатар, Улсын Бага Хурлын гишүүн асан, Улсын Их Хурлын гишүүн асан Ц.Товуусүрэн, Монгол Улсын Их сургуулийн Хууль зүйн сургуулийн багш, хууль ухааны доктор О.Мөнхсайхан, Монгол Улсын Их сургуулийн Хууль зүйн сургуулийн дэд профессор, хууль зүйн ухааны доктор Д.Гангабаатар, Монгол Улсын Их сургуулийн Хууль зүйн сургуулийн эрдэмтэн нарийн бичгийн дарга, профессор, хууль зүйн ухааны доктор А.Бямбажаргал, Үндсэн хууль судлаач О.Машбат нар оролцов.

 Хуралдаанд Өргөдлийн байнгын хорооны ажлын албаны ахлах зөвлөх Х.Энэбиш, зөвлөх Б.Цогзолбаяр, М.Отгон, референт Ц.Энх-Амгалан, Л.Баярсайхан нар байлцав.

 Төслийн хоёр дахь хэлэлцүүлэгтэй холбогдуулан Улсын Их Хурлын гишүүдээс асуулт тавиагүй болно.

 **М.Оюунчимэг:** Улсын Их Хурлын гишүүн Б.Энх-Амгалангийн гаргасан, Монгол Улсын Ерөнхийлөгчид 55 нас хүрсэн сүүлийн 5-аас доошгүй жил эх орондоо байнга оршин суусан Монгол Улсын уугуул иргэний 6 жилийн хугацаагаар зөвхөн 1 удаа сонгоно гэснийг Ерөнхийлөгчид 50 нас хүрсэн сүүлийн 5-аас доошгүй жил эх орондоо байнга оршин суусан Монгол Улсын уугуул иргэнийг 6 жилийн хугацаагаар зөвхөн 1 удаа сонгоно гэж өөрчлөх зарчмын зөрүүтэй саналын томьёоллоор хураалт явуулъя.

 Зөвшөөрсөн: 1

 Татгалзсан: 8

 Бүгд: 9

 0.1 хувийн саналаар дэмжигдсэнгүй.

 Улсын Их Хурлын гишүүн Б.Энх-Амгалан горимын санал хэлэв.

 **М.Оюунчимэг:** Улсын Их Хурлын гишүүн Б.Энх-Амгалангийн гаргасан горимын санал дээрх санал хураалтыг хүчингүй болгохыг дэмжье гэсэн санал хураалт явуулъя.

 Зөвшөөрсөн: 8

 Татгалзсан: 1

 Бүгд: 9

 88.9 хувийн саналаар горимын санал дэмжигдлээ.

 **М.Оюунчимэг**: Өргөн баригдсан төслийн Монгол Улсын Ерөнхийлөгчид нэр дэвших шалгуурыг өндөрсгөх, бүрэн эрхийн хугацааг нэмэх гэдгийн 30.2-т, Ерөнхийлөгчөөр 55 нас хүрсэн, сүүлийн 5-аас доошгүй жил эх орондоо байнга оршин суусан, Монгол Улсын уугуул иргэнийг 6 жилийн хугацаагаар зөвхөн 1 удаа сонгоно гэсэн саналыг дэмжье гэсэн санал хураалт явуулъя.

 Зөвшөөрсөн: 5

 Татгалзсан: 4

 Бүгд: 9

 56.2 хувийн саналаар дэмжигдсэнгүй.

 **М.Оюунчимэг**: Улсын Их Хурлын гишүүн Б.Энх-Амгалангийн гаргасан, Монгол Улсын Ерөнхийлөгчид 55 нас хүрсэн, сүүлийн 5-аас доошгүй жил эх орондоо байнга оршин суусан Монгол Улсын уугуул иргэний 6 жилийн хугацаагаар зөвхөн 1 удаа сонгоно гэснийг Ерөнхийлөгчид 50 нас хүрсэн сүүлийн 5-аас доошгүй жил эх орондоо байнга оршин суусан Монгол Улсын уугуул иргэнийг 6 жилийн хугацаагаар зөвхөн 1 удаа сонгоно гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 8

 Татгалзсан: 1

 Бүгд: 9

 88.9 хувийн саналаар санал дэмжигдлээ.

 **М.Оюунчимэг**: Монгол Улсын Үндсэн хуульд оруулах нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төслийг хоёр дахь хэлэлцүүлэгт бэлтгэх тухай асуудлыг хэлэлцүүлэгт оруулахыг дэмжье гэсэн томьёоллоор санал хураалт явуулъя.

 Зөвшөөрсөн: 9

 Татгалзсан: 0

 Бүгд: 9

 100.0 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Д.Тогтохсүрэн Төрийн байгуулалтын байнгын хорооны хуралдаанд танилцуулахаар тогтов.

 *Хуралдаан 13 минут үргэлжилж, 16 гишүүнээс 9 гишүүн ирж, 56.2 хувийн ирцтэйгээр 18 цаг 18 минутад өндөрлөв.*

 Тэмдэглэлтэй танилцсан:

 ӨРГӨДЛИЙН БАЙНГЫН

 ХОРООНЫ ДАРГА М.ОЮУНЧИМЭГ

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН**

**2019 ОНЫ ХАВРЫН ЭЭЛЖИТ ЧУУЛГАНЫ**

**ӨРГӨДЛИЙН БАЙНГЫН ХОРООНЫ 7 ДУГААР САРЫН 02-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **М.Оюунчимэг**: Байнгын хорооны эрхэм гишүүдийнхээ энэ өдрийн амгаланг айлтгая. Байнгын хорооны нийт гишүүдийн ирц 56.2 хувь буюу Өргөдлийн байнгын хорооны гишүүдийн олонх нь ирсэн учраас Байнгын хорооны хуралдааныг нээснийг мэдэгдье.

 Монгол Улсын Их Хурлын чуулганы хуралдааны дэгийн тухай хуулийн 24.1.2-т, Байнгын хорооны хуралдаанд тухайн Байнгын хороонд харьяалагддаг нийт гишүүний олонх хүрэлцэн ирсэн бол түүнийг Үндсэн хуульд оруулах нэмэлт, өөрчлөлтийн төслийг авч хэлэлцэхэд хүчин төгөлдөр ирцтэй гэж үзнэ гэж заасан байгаа. Тиймээс Байнгын хорооны хуралдаанаар Өргөдлийн байнгын хорооны гишүүдийн олонх нь ирсэн гэж үзсэн учраас хүчин төгөлдөр гэж үзэж байна.

 Байнгын хорооны хуралдаанаар хэлэлцэх асуудлыг танилцуулъя.

 Монгол Улсын Үндсэн хуульд оруулах нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төслийг хоёр дахь хэлэлцүүлэгт бэлтгэх тухай.

 Санал дүгнэлтээ бид Төрийн байгуулалтын байнгын хороонд хүргүүлэх учиртай.

 Монгол Улсын Их Хурлын чуулганы хуралдааны дэгийн тухай хуулийн 24.4-ийн 1-д, Монгол Улсын Үндсэн хуульд оруулах нэмэлт, өөрчлөлтийн төсөл /Цаашид “Үндсэн хуульд оруулах нэмэлт, өөрчлөлт”-ийн төсөл гэж хэлнэ/, Монгол Улсын Үндсэн хуульд нэмэлт, өөрчлөлт оруулах журмын тухай хууль болон энэ хуульд заасан журмаар хэлэлцэнэ.

 Монгол Улсын Үндсэн хуульд нэмэлт, өөрчлөлт оруулах журмын тухай хуулийн 13 дугаар зүйлд Монгол Улсын Үндсэн хуульд оруулах нэмэлт, өөрчлөлтийн төслийг хоёр дахь хэлэлцүүлэгт бэлтгэх журмыг тус тус гэж заасан байгаа.

 Ингээд хэлэлцэх асуудалдаа оръё.

 **Монгол Улсын Үндсэн хуульд оруулах нэмэлт, өөрчлөлтийн төслийн хоёр дахь хэлэлцүүлэг байгаа.**

 Манай гишүүд өөр Байнгын хороодод бүгдээрээ сая орцгоосон. Байнгын хороон дээр том ажлын хэсгийн дүгнэлтийг бүгдээрээ мэдэж байгаа учраас энд дахиад уншиж тайлбарлах шаардлагагүй байх гэж бодож байна.

 Протоколоор бол Өргөдлийн байнгын хорооны дэд ажлын хэсгийн нэрсийг танилцуулах ёстой байгаа.

 Монгол Улсын гавьяат хуульч Н.Лувсанжав, Ардын Их Хурлын депутат, Улсын Бага Хурлын гишүүн асан Р.Хатанбаатар, Улсын Бага Хурлын гишүүн асан, Улсын Их Хурлын гишүүн асан Ц.Товуусүрэн, Монгол Улсын Их сургуулийн Хууль зүйн сургуулийн багш, хууль ухааны доктор О.Мөнхсайхан, Монгол Улсын Их сургуулийн Хууль зүйн сургуулийн дэд профессор, хууль зүйн ухааны доктор Д.Гангабаатар, Монгол Улсын Их сургуулийн Хууль зүйн сургуулийн эрдэмтэн нарийн бичгийн дарга, профессор, хууль зүйн ухааны доктор А.Бямбажаргал, Үндсэн хууль судлаач О.Машбат гэсэн ажлын хэсгийн хүмүүс байгаа. Төсвийн байнгын хороон дээр зарим нь байгаа.

 Лүндээжанцан дарга өөрөө хүрээд ирсэн байгаа. Нямбаатар ажлын хэсгийн хоёр гол гишүүд хүрээд ирсэн байгаа учраас хэрвээ гишүүдэд асуулт байвал энэ хоёр хүмүүс маань бүрэн хариулах бололцоотой.

 Асуулт асуух гишүүд байна уу?

 Асуулт асуух гишүүд алга байна. Асуултыг тасаллаа.

 Зарчмын зөрүүтэй санал байна уу?

 Нэг санал байгаа. Энэ бол Монголын хүн амын 50 гаруй хувийг эзэлж байгаа эмэгтэйчүүд маань энэ Ерөнхийлөгчийн сонгуулийн насыг 55 гэснийг буруу гэж үзэж байгаа юм. Тийм учраас 30 дугаар зүйлийн 2 дахь хэсэг Ерөнхийлөгчийн 55 нас хүрсэн сүүлийн 5-аас доошгүй жил эх орондоо байнга оршин суусан Монгол Улсын уугуул иргэний 6 жилийн хугацаагаар зөвхөн 1 удаа сонгоно гэснийг Ерөнхийлөгчид 50 нас хүрсэн сүүлийн 5-аас доошгүй жил эх орондоо байнга оршин суусан Монгол Улсын уугуул иргэнийг 6 жилийн хугацаагаар зөвхөн 1 удаа сонгоно гэж өөрчлөх зарчмын зөрүүтэй саналаар санал хураая.

 Бүлгээс дэмжсэн байгаа, уг нь ажлын хэсэг дээр бас 50 нас гэж дэмжсэн. Гэхдээ өчигдөр орой хуралдсан том ажлын хэсэг дээр 55 гэдэг дээр буцаад санал унасан сураг байна билээ. Тэгэхээр бид бол анх тохирсон ёсоороо байх ёстой шүү гэж бодож байгаа. Тэгээд саналаа хураалгая.

 55-ыг 50 нас гэдгээр зарчмын зөрүүтэй санал гаргаж байна.

 Санал хураалт.

 Саяных дээр алдаа гарлаа. Дахиад санал хураалт явуулъя.

 Энх-Амгалан гишүүн горимын санал.

 Саяны санал хураалтыг цуцалсан байгаа шүү. Горимын санал.

 **Б.Энх-Амгалан**: Энэ бүлэг дээр яриад тохирсон асуудал. Тэгээд эмэгтэйчүүд маань энэ асуудлыг явуулах ёстой гэдэг зарчмын байр суурьтай байгаа. Тэгээд энэ дээр дахин санал хураалт явуулж өгөөч гэж байна.

 **М.Оюунчимэг**: Одоо төслөөрөө эхний санал хураалтыг явуулах ёстой. Төслөөрөө бол ийм байгаа.

 Энх-Амгалан гишүүний гаргасан горимын саналыг дэмжье гэсэн санал хураалт явуулъя.

 Санал хураалт. Түрүүний саналыг цуцалъя гэсэн санал хураалт шүү.

 Энх-Амгалан гишүүний санал дэмжигдлээ.

 Одоо би та нарт яг төслөөр ямар заалт байгааг уншиж өгье. Ганцхан санал байгаа шүү.

 Энэ Ерөнхийлөгчид нэр дэвших шалгуурыг өндөрсгөх, бүрэн эрхийн хугацааг нэмэх гэдгийн 30.2-т, Ерөнхийлөгчөөр 55 нас хүрсэн, сүүлийн 5-аас доошгүй жил эх орондоо байнга оршин суусан, Монгол Улсын уугуул иргэнийг 6 жилийн хугацаагаар зөвхөн 1 удаа сонгоно гэсэн байгаа.

 Энэ саналаар эхлээд санал хураалт явуулна. Энэ бол төслийнх нь.

 Санал хураалт.

 Төсөл дээр байгаа 55 нас гэснийг дэмжсэнгүй 56.2 хувиар.

 Одоо зарчмын зөрүүтэй санал:

 Монгол Улсын Ерөнхийлөгчид 55 нас хүрсэн, сүүлийн 5-аас доошгүй жил эх орондоо байнга оршин суусан Монгол Улсын уугуул иргэнийг 6 жилийн хугацаагаар зөвхөн 1 удаа сонгоно гэснийг Ерөнхийлөгчид 50 нас хүрсэн сүүлийн 5-аас доошгүй жил эх орондоо байнга оршин суусан Монгол Улсын уугуул иргэнийг 6 жилийн хугацаагаар зөвхөн 1 удаа сонгоно гэж өөрчлөх.

 Санал хураалт.

 Зарчмын зөрүүтэй санал дэмжигдлээ.

 9 гишүүн зөвшөөрч, 1 гишүүн татгалзсан байна. Өөрөөр хэлбэл 88.9 хувиар санал дэмжигдлээ.

 Ингээд нийтэд нь хураана.

 Гишүүд ээ, Монгол Улсын Их Хурлын чуулганы хуралдааны дэгийн тухай хуулийн 24.4.5 дахь хэсэгт, саналын 1 томьёоллоор 3 хүртэл удаа санал хурааж болох бөгөөд 2 удаа Байнгын хорооны хуралдаанд оролцсон гишүүдийн гуравны хоёроос доошгүйн дэмжлэг авсан саналыг Байнгын хорооны дэмжсэн санал гэж тооцож, нэгдсэн хуралдаанд оруулна гэж заасан байгаа.

 Тийм учраас саяны саналыг дэмжсэн байгаа.

 Ингээд Үндсэн хуульд нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төслийн хоёр дахь хэлэлцүүлэгт бэлтгэх тухай асуудлыг дэмжье гэсэн санал хураалт явуулъя.

 Санал хураалт.

 Өргөдлийн байнгын хорооны гишүүдийн 100 хувийн саналаар Үндсэн хуульд нэмэлт, өөрчлөлт оруулах нь зүйтэй гэж үзэж байна.

 Ингээд Өргөдлийн байнгын хорооны өнөөдрийн хуралдаанаар Монгол Улсын Үндсэн хуульд оруулах нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төслийг хоёр дахь хэлэлцүүлэгт бэлтгэх тухай асуудлыг хэлэлцэж дууслаа.

 Төрийн байгуулалтын байнгын хороонд Тогтохсүрэн гишүүн хүргүүлнэ.

 Ингээд Улсын Их Хурлын гишүүд болон ажлын хэсэгт баярлалаа.

 Байнгын хорооны хуралдаан өндөрлөлөө.

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ Д.ЦЭНДСҮРЭН